title: 2013/540/ЕС, Евратом: Решение на Европейския парламент от 17 април 2013 година относно освобождаването от отговорност във връзка с изпълнението на бюджета на Изпълнителната агенция за здравеопазване и въпроси, свързани с потребителите, за финансовата 2011 година

text:
               16.11.2013

               BG

               Официален вестник на Европейския съюз

               L 308/108

         РЕШЕНИЕ НА ЕВРОПЕЙСКИЯ ПАРЛАМЕНТ
   от 17 април 2013 година
   относно освобождаването от отговорност във връзка с изпълнението на бюджета на Изпълнителната агенция за здравеопазване и въпроси, свързани с потребителите, за финансовата 2011 година
   (2013/540/ЕС, Евратом)
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2011 година (1),

               —

               като взе предвид консолидираните годишни отчети на Европейския съюз за финансовата 2011 година (COM(2012) 436 – C7-0224/2012) (2),

               —

               като взе предвид годишните отчети на Изпълнителната агенция за здравеопазване и въпроси, свързани с потребителите за финансовата 2011 година,

               —

               като взе предвид доклада на Комисията за последващите действия по освобождаването от отговорност във връзка с изпълнението на бюджета за финансовата 2010 година (COM(2012) 585) и работните документи на службите на Комисията, придружаващи същия доклад (SWD(2012) 340 и SWD(2012) 330),

               —

               като взе предвид годишния доклад на Комисията до органа за освобождаване от отговорност във връзка с изпълнението на бюджета относно вътрешните одити, проведени през 2011 г. (COM(2012) 563), и работния документ на службите на Комисията, придружаващ същия доклад (SWD(2012) 283),

               —

               като взе предвид доклада на Сметната палата относно годишните отчети на Изпълнителната агенция за здравеопазване и въпроси, свързани с потребителите, за финансовата 2011 година, придружен от отговорите на Агенцията (3),

               —

               като взе предвид декларацията за достоверност (4) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2011 година съгласно член 287 от Договора за функционирането на Европейския съюз,

               —

               като взе предвид препоръката на Съвета от 12 февруари 2013 г. за освобождаване на изпълнителните агенции от отговорност във връзка с изпълнението на бюджета за финансовата 2011 година (05754/2013 – C7-0039/2013),

               —

               като взе предвид членове 317, 318 и 319 от Договора за функционирането на Европейския съюз, както и член 106а от Договора за Евратом,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 55, 145, 146 и 147 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (6), и по-специално членове 62, 164, 165 и 166 от него,

               —

               като взе предвид Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (7), и по-специално член 14, параграф 3 от него,

               —

               като взе предвид Регламент (ЕО) № 1653/2004 на Комисията от 21 септември 2004 г. относно стандартен Финансов регламент за изпълнителните агенции съгласно Регламент (ЕО) № 58/2003 на Съвета относно установяването на статута на изпълнителните агенции, отговарящи за някои задачи по управлението на програмите на Общността (8), и по-специално член 66, първа и втора алинея от него,

               —

               като взе предвид Решение 2004/858/ЕО на Комисията от 15 декември 2004 г. за създаване на изпълнителна агенция, наречена „Изпълнителна агенция по програмата за обществено здравеопазване“, за управление на дейността на Общността в областта на общественото здравеопазване, в приложение на Регламент (ЕО) № 58/2003 на Съвета (9),

               —

               като взе предвид Решение 2008/544/ЕО на Комисията от 20 юни 2008 г. за изменение на Решение 2004/858/ЕО с цел преобразуване на Изпълнителната агенция по програмата за обществено здравеопазване в Изпълнителна агенция за здравеопазване и въпроси, свързани с потребителите (10),

               —

               като взе предвид член 76 и приложение VI към своя правилник,

               —

               като взе предвид доклада на комисията по бюджетен контрол и становищата на другите заинтересовани комисии (A7-0116/2013),

               A.

               като има предвид, че съгласно член 17, параграф 1 от Договора за Европейския съюз Комисията изпълнява бюджета и управлява програми и съгласно член 317 от Договора за функционирането на Европейския съюз тя извършва това на своя собствена отговорност, в сътрудничество с държавите членки, в съответствие с принципа на стабилното финансово управление;

               1.

               Освобождава от отговорност директора на Изпълнителната агенция за здравеопазване и въпроси, свързани с потребителите, във връзка с изпълнението на бюджета на Агенцията за финансовата 2011 година.

               2.

               Представя своите забележки в резолюцията, която представлява неразделна част от решенията за освобождаване от отговорност във връзка с изпълнението на общия бюджет на Европейския съюз за финансовата 2011 година, Раздел III – Комисия и изпълнителни агенции.

               3.

               Възлага на своя председател да предаде настоящото решение, заедно с решението за освобождаване от отговорност във връзка с изпълнението на общия бюджет на Европейския съюз за финансовата 2011 година, Раздел III — Комисия, както и резолюцията, която е неразделна част от тези решения, на директора на Изпълнителната агенция за здравеопазване и въпроси, свързани с потребителите, на Съвета, Комисията, Съда на Европейския съюз и Сметната палата, и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ L 68, 15.3.2011 г.

      (2)  ОВ C 348, 14.11.2012 г., стр. 1.

      (3)  ОВ C 388, 15.12.2012 г., стр. 46.

      (4)  ОВ C 348, 14.11.2012 г., стр. 130.

      (5)  ОВ L 248, 16.9.2002 г., стр. 1.

      (6)  ОВ L 298, 26.10.2012 г., стр. 1.

      (7)  ОВ L 11, 16.1.2003 г., стр. 1.

      (8)  ОВ L 297, 22.9.2004 г., стр. 6.

      (9)  ОВ L 369, 16.12.2004 г., стр. 73.

      (10)  ОВ L 173, 3.7.2008 г., стр. 27.


title: Решение 2014/212/ОВППС на Съвета от 14 април 2014 година за изменение на Решение 2013/183/ОВППС относно ограничителни мерки срещу Корейската народнодемократична република

text:
                  15.4.2014

                  BG

                  Официален вестник на Европейския съюз

                  L 111/79

         РЕШЕНИЕ 2014/212/ОВППС НА СЪВЕТА
         от 14 април 2014 година
         за изменение на Решение 2013/183/ОВППС относно ограничителни мерки срещу Корейската народнодемократична република
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 29 от него,
         като взе предвид Решение 2013/183/ОВППС на Съвета от 22 април 2013 г. относно ограничителни мерки срещу Корейската народнодемократична република (1), и по-специално член 19 от него,
         като има предвид, че:

                     (1)

                     На 22 април 2013 г. Съветът прие Решение 2013/183/ОВППС.

                     (2)

                     В съответствие с член 22, параграф 2 от Решение 2013/183/ОВППС Съветът извърши преглед на списъците на лицата и образуванията, съдържащи се в приложение II и приложение III към Решение 2013/183/ОВППС, за които се прилагат член 13, параграф 1, букви б) и в) и член 15, параграф 1, букви б) и в) от посоченото решение. Заключението на Съвета беше, че с изключение на едно лице, посочено в приложение II, спрямо изброените лица и образувания следва да продължат да се прилагат мерките, предвидени в посоченото решение.

                     (3)

                     В допълнение вписването за едно образувание, посочено в приложение I следва да бъде заличено от приложение II.

                     (4)

                     Освен това член 22 следва да бъде изменен.

                     (5)

                     В допълнение на 31 декември 2013 г. Комитетът по санкциите, създаден съгласно Резолюция 1718 (2006) на Съвета за сигурност на ООН относно Корейската народнодемократична република, актуализира списъка на лицата и образуванията, които са обект на ограничителните мерки.

                     (6)

                     Списъците на лицата и образуванията, съдържащи се в приложения I и II към Решение 2013/183/ОВППС на Съвета, следва да бъдат съответно изменени,

               ПРИЕ НАСТОЯЩОТО РЕШЕНИЕ:

            Член 1
            Решение 2013/183/ОВППС се изменя, както следва:

                        1)

                        в член 22, параграф 2 се заменя със следното:

                           „2.   Мерките, посочени в член 13, параграф 1, букви б) и в) и член 15, параграф 1, букви б) и в), подлежат на редовен преглед и най-малко на всеки 12 месеца. Те спират да се прилагат спрямо съответните лица и образувания, ако Съветът реши съгласно процедурата, посочена в член 19, параграф 2, че условията за прилагането им вече не са налице.“

                        2)

                        Приложения I и II към Решение 2013/183/ОВППС се изменят, както е посочено в приложението към настоящото решение.

            Член 2
            Настоящото решение влиза в сила в деня на публикуването му в Официален вестник на Европейския съюз.

            Съставено в Люксембург на 14 април 2014 година.

                  За Съвета

                  Председател

               C. ASHTON

            (1)  ОВ L 111, 23.4.2013 г., стр. 52.

            ПРИЛОЖЕНИЕ

               1.
               В приложение I към Решение 2013/183/ОВППС се вмъква следното заглавие:
               „Списък на лицата, посочени в член 13, параграф 1, буква а) и на лицата и образуванията, посочени в член 15, параграф 1, буква а)“.

               2.
               В приложение I към Решение 2013/183/ОВППС подзаглавието „А. Списък на лицата, посочени в член 13, параграф 1, буква а)“ се заменя със следното подзаглавие:

                           „А.

                           Лица“.

               3.
               Вписванията за лицата, съдържащи се в приложение I към Решение 2013/183/ОВППС, се заменят с вписванията по-долу:

                           Име

                           Псевдоним

                           Дата на раждане

                           Дата на посочване

                           Друга информация

                           „1.

                           Chang Myong- Chin

                           Jang Myong-Jin

                           Дата на раждане: 19 февруари 1968 г.;
                           друга възможна дата на раждане: 1965 г. или 1966 г.

                           22.1.2013 г.

                           Главен управител на площадката за изстрелване на спътници в Сохе и ръководител на центъра за изстрелване, от който са извършени извежданията на спътници на 13 април и 12 декември 2012 г.

                           2.

                           Ra Ky'ong-Su

                           Ra Kyung-Su

                           Дата на раждане: 4 юни 1954 г.
                           Паспорт: 645120196

                           22.1.2013 г.

                           Ra Ky'ong-Su е служител в банка Tanchon Commercial Bank (TCB). В качеството си на такъв е спомагал за операциите на TCB. Tanchon беше посочена от Комитета по санкциите през април 2009 г. като основното финансово образувание на КНДР за търговия с конвенционални оръжия, балистични ракети и изделия, свързани със сглобяването и производството на такива оръжия.

                           3.

                           Kim Kwang-il

                           Дата на раждане: 1 септември 1969 г.;
                           Паспорт: PS381420397

                           22.1.2013 г.

                           Kim Kwang-il е служител в банка Tanchon Commercial Bank (TCB). В качеството си на такъв е спомагал за операциите на TCB и на Korea Mining Development Trading Corporation (KOMID). Tanchon беше посочена от Комитета по санкциите през април 2009 г. като основното финансово образувание на КНДР за търговия с конвенционални оръжия, балистични ракети и изделия, свързани със сглобяването и производството на такива оръжия. Корпорация KOMID беше посочена от Комитета по санкциите през април 2009 г. и е основният търговец на оръжие в КНДР и основният износител на изделия и оборудване, свързани с балистични ракети и конвенционални оръжия.“

               4.
               В приложение I към Решение 2013/183/ОВППС подзаглавието „Б. Списък на образуванията, посочени в член 15, параграф 1, буква а)“ се заменя със следното подзаглавие:

                           „Б.

                           Образувания“.

               5.
               Вписванията за образуванията, съдържащи се в приложение I към Решение 2013/183/ОВППС, се заменят с вписванията по-долу:

                           Наименование

                           Друго наименование

                           Местоположение

                           Дата на посочване

                           Друга информация

                           „1.

                           Korea Ryonha Machinery Joint Venture Corporation

                           Chosun Yunha Machinery Joint Operation Company; Korea Ryenha Machinery J/V Corporation; Ryonha Machinery Joint Venture Corporation; Ryonha Machinery Corporation; Ryonha Machinery; Ryonha Machine Tool; Ryonha Machine Tool Corporation; Ryonha Machinery Corp; Ryonhwa Machinery Joint Venture Corporation; Ryonhwa Machinery JV; Huichon Ryonha Machinery General Plant; Unsan; Unsan Solid Tools; и Millim Technology Company

                           Tongan-dong, Central District, Pyongyang, DPRK; Mangungdae- gu, Pyongyang, DPRK; Mangyongdae District, Pyongyang, DPRK.
                           Имейл адреси: ryonha@silibank.com; sjc-117@hotmail.com; и millim@silibank.com
                           Телефони: 850-2-18111; 850-2-18111-8642; и 850 2 18111-3818642
                           Факс: 850 2 381-4410

                           22.1.2013 г.

                           Korea Ryonbong General Corporation е дружеството майка на Korea Ryonha Machinery Joint Venture Corporation. Korea Ryonbong General Corporation беше посочена от Комитета по санкциите през април 2009 г. и е конгломерат в отбранителната промишленост, специализиран в покупки в полза на предприятията от отбранителната промишленост на КНДР и в подкрепа на държавните продажби, свързани с военния сектор.“

               6.
               Изброените по-долу лице и образувание се заличават от списъка, съдържащ се в приложение II към Решение 2013/183/ОВППС:

                           A.

                           Лица

                                       1.

                                       Chang Song-taek

                           Б.

                           Образувания

                                       1.

                                       Korea Complex Equipment Import Corporation


title: 2011/619/ЕС: Решение на Европейския парламент от 10 май 2011 година относно приключването на сметките на Европейския полицейски колеж за финансовата 2009 година

text:
               27.9.2011

               BG

               Официален вестник на Европейския съюз

               L 250/268

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно приключването на сметките на Европейския полицейски колеж за финансовата 2009 година
   (2011/619/ЕС)
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Европейския полицейски колеж за финансовата 2009 година,
   като взе предвид доклада на Сметната палата относно годишните отчети на Европейския полицейски колеж за финансовата 2009 година, придружен от отговорите на Колежа (1),
   като взе предвид препоръката на Съвета от 15 февруари 2011 г. (05892/2011 — C7-0052/2011),
   като взе предвид член 276 от Договора за ЕО и член 319 от Договора за функционирането на Европейския съюз,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,
   като взе предвид Решение 2005/681/ПВР на Съвета от 20 септември 2005 г. за създаване на Европейски полицейски колеж (ЕПК) (3), и по-специално член 16 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 относно Финансовия регламент, приложим за общия бюджет на Европейските общности (4), и по-специално член 94 от него,
   като взе предвид член 77 от своя правилник и приложение VI към него,
   като взе предвид доклада на комисията по бюджетен контрол и становището на комисията по граждански свободи, правосъдие и вътрешни работи (A7-0150/2011),

               1.

               Отлага приключването на сметките на Европейския полицейски колеж за финансовата 2009 година.

               2.

               Възлага на своя председател да предаде настоящото решение на директора на Европейския полицейски колеж, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 338, 14.12.2010 г., стр. 137.

      (2)  ОВ L 248, 16.9.2002 г., стp. 1.

      (3)  ОВ L 256, 1.10.2005 г., стp. 63.

      (4)  ОВ L 357, 31.12.2002 г., стp. 72.
    ---documentbreak---

               27.9.2011

               BG

               Официален вестник на Европейския съюз

               L 250/269

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 10 май 2011 година
   относно освобождаването от отговорност във връзка с изпълнението на бюджета за финансовата 2009 година: резултати от дейността, финансово управление и контрол на агенциите на ЕС
   ЕВРОПЕЙСКИЯТ ПАРЛАМЕНТ,
   като взе предвид доклада на Комисията до Европейския парламент от 15 октомври 2008 г. относно последващите мерки към решенията за освобождаване от отговорност във връзка с изпълнението на бюджета за 2006 г. (COM(2008) 629) и придружаващия го работен документ на службите на Комисията (SEC(2008) 2579),
   като взе предвид съобщението на Комисията от 11 март 2008 г., озаглавено „Европейските агенции — Пътят напред“ (COM(2008) 135),
   като взе предвид своята резолюция от 5 май 2010 г. относно освобождаването от отговорност във връзка с изпълнението на бюджета за финансовата 2008 година: резултати от дейността, финансово управление и контрол на агенциите (1),
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2),
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (3), и по-специално член 96 от него,
   като взе предвид Специален доклад № 5/2008 на Сметната палата, озаглавен „Агенциите на Европейския съюз: постигане на резултати“,
   като взе предвид специфичните годишни доклади (4) на Сметната палата относно годишните отчети на децентрализираните агенции за финансовата 2009 година,
   като взе предвид своето проучване, озаглавено „Възможност и приложимост на създаването на общи служби за подпомагане на агенциите на ЕС“, публикувано на 7 април 2009 г.,
   като взе предвид своята Декларация от 18 май 2010 г. относно усилията на Съюза за борбата с корупцията (5);
   като взе предвид член 77 от своя правилник и приложение VI към него,
   като взе предвид доклада на комисията по бюджетен контрол (A7-0149/2011),

               А.

               като има предвид, че настоящата резолюция съдържа по отношение на всеки орган, посочен в член 185 от Регламент (ЕО, Евратом) № 1605/2002, хоризонтални съображения, придружаващи решенията за освобождаване от отговорност във връзка с изпълнението на бюджета съгласно член 96 от Регламент (ЕО, Евратом) № 2343/2002 и член 3 от приложение VI към правилника,

               Б.

               като има предвид, че броят на агенциите се умножи безпрецедентно през последните години, като позволи някои задачи на Комисията да се прехвърлят на външни изпълнители,

               В.

               като има предвид, че в резултат от приемането на горепосоченото съобщение на Комисията от 11 март 2008 г. Парламентът, Съветът и Комисията дадоха нов тласък на проекта за определяне на обща рамка за агенциите и учредиха през 2009 г. междуинституционална работна група за агенциите,

               Г.

               като има предвид, че междуинституционалната работна група организира за трети път заседание на политическо равнище на 10 ноември 2010 г., на което бяха обсъдени следните въпроси: критериите за създаване на нови агенции, избора на седалище на агенциите и споразумение за седалището, състава на управителните съвети, процедурите за назначаване на директор, оценката и резултатите, многогодишната програма и административната подкрепа,

               Д.

               като има предвид, че Сметната палата планира също да обмисли резултатите от дейността на агенциите и да представи специален доклад относно сравнителния анализ на разходите за агенциите на Съюза до края на 2011 г.,

               Е.

               като има предвид, че вноските на Съюза в децентрализираните агенции се увеличиха драстично между 2000 и 2011 г.,

               Ж.

               като има предвид, че в декларацията от 18 май 2010 г. относно усилията на Съюза за борбата с корупцията Комисията и съответните агенции се призовават да вземат всички необходими мерки и да предоставят достатъчно средства, за да гарантират, че финансовите средства на ЕС не са предмет на корупция, както и да приемат разубеждаващи санкции при установяването на корупция и злоупотреби,

         I.   ОБЩИ ПРЕДИЗВИКАТЕЛСТВА В ОБЛАСТТА НА ФИНАНСОВОТО УПРАВЛЕНИЕ

      Пренос и освобождаване на бюджетни кредити за оперативни разходи

               1.

               Констатира, че в няколко агенции Сметната палата отново отбелязва висок процент на преноси и освобождаване на бюджетни кредити за оперативни разходи през финансовата 2009 година; отбелязва също така наличието на неусвоени бюджетни редове и голям брой трансфери в някои от агенциите; призовава съответните агенции да положат повече усилия за подобряване на финансовото и бюджетното планиране.

               2.

               Признава проблемите, пораждани от многогодишния характер на много от програмите и разликата във времето между получаването на таксите и изпълнението на съответните задачи и последващото им плащане; подчертава все пак, че произтичащите от това разходи следва да бъдат предвидими и че следва да бъде намерено решение, което да спазва принципа на ежегодност на бюджета на Съюза.

               3.

               Изтъква, че високият процент преноси и освобождаване на бюджетни кредити често показва, че съответната Агенция не е в състояние да управлява голямо увеличение на своя бюджет; поставя си въпроса дали не е по-отговорно в бъдеще бюджетните органи да обмислят по-внимателно решенията за увеличаване на бюджета на дадена агенция, като вземат предвид времето, което е необходимо за изпълнение на новите дейности.

      Управление на паричните средства

               4.

               Призовава агенциите да подобрят годишните си прогнози за необходимите парични средства; отбелязва всъщност, че при агенциите често се наблюдава висок размер на паричните средства и по тази причина ги насърчава да последват положителния пример на Европейския център за мониторинг на наркотици и наркомании (ЕЦМНН), който подобри своята прогноза за 2009 г., като предостави на съответните служби на Комисията, а след това непрекъснато актуализира оправдателен документ относно своите искания за плащания за тримесечие.

      Слабости в процедурите за възлагане на обществени поръчки

               5.

               Изразява отново загриженост предвид констатациите на Сметната палата, че в някои агенции има слабости в процедурите за възлагане на обществени поръчки.

               6.

               Призовава съответно агенциите да задълбочат своя вътрешен контрол, за да гарантират, че договорите и процедурите за възлагане на обществени поръчки се прилагат правилно; в действителност не е готов да приеме хроничната неспособност да се изгради система за контрол, която да предотвратява и установява своевременно често възникващи грешки, които възпрепятстват законосъобразността и редовността на операциите на съответната агенция.

               7.

               Във връзка с това настоятелно призовава агенциите:

                           —

                           да подобрят прозрачността на прогнозите и отговорността за проектите,

                           —

                           да укрепят разрешенията във връзка с възлагането на обществени поръчки на равнище финансово решение и работна програма,

                           —

                           да гарантират изчерпателно разкриване на информация относно изключенията в годишните си отчети за дейността,

                           —

                           да осигурят адекватно проследяване на евентуални нередности,

                           —

                           да разработят последващи проверки и да докладват за резултатите от тях.

               8.

               В допълнение насърчава агенциите да развиват, а след това редовно да актуализират всеобхватна таблица, в които да са посочени финансовите механизми и отговорностите на финансовите и оперативните участници.

               9.

               Призовава всички агенции да публикуват на своите уебсайтове списък с всички договори, сключени най-малко през последните три години, а Комисията да продължи да полага усилия за осигуряването на по-добър достъп до тази информация и в крайна сметка да я интегрира в своята система за финансова прозрачност.

               10.

               Поздравява все пак Евроюст за въвеждането на мерки за оценка на пазарната стойност на съответните продукти и услуги преди започването на процедурите за възлагане на обществени поръчки; счита, че тази инициатива представлява важна практика, която трябва да бъде последвана и от други агенции; в допълнение приветства годишния план на Евроюст за обществени поръчки за 2009 г., който подпомогна в голяма степен отделите и службите на тази агенция при управлението на нейните процедури за възлагане на обществени поръчки; подчертава по-специално, че тези инициативи укрепват насоките на разпоредителя с бюджетни кредити и засилват неговия контрол.

      Управление на безвъзмездните средства

               11.

               Счита, че е важно агенциите да подобрят управлението на безвъзмездните средства чрез:

                           —

                           извършване на проверки на място на бенефициентите на безвъзмездна финансова помощ,

                           —

                           насърчаване на стандартни единици разходи по категории вместо изплащането на безвъзмездни средства, основано на възстановяването на допустими разходи,

                           —

                           ясно описание, оповестяване и контрол на отговорностите на заинтересованите страни,

                           —

                           предоставяне на оперативен план, одобрен от всички заинтересовани страни.

         II.   ОБЩИ ПРЕДИЗВИКАТЕЛСТВА В ОБЛАСТТА НА ЧОВЕШКИТЕ РЕСУРСИ

      Процедури за набиране на персонал

               12.

               В редица агенции отбелязва недостатъци по отношение на процедурите за подбор на персонал, което представлява риск за прозрачността на тези процедури и/или нарушава принципа на равно третиране при прилагането на критериите за допустимост; потвърждава по-специално, че Сметната палата многократно установява следните пропуски:

                           —

                           не съществува доказателство дали критериите за подбор и праговете, които кандидатите трябва да достигнат, за да бъдат поканени да се явят на писмен изпит/събеседване, се определят, преди да започне процесът на оценяване,

                           —

                           недостатъчно документация относно процедурите за набиране на персонал,

                           —

                           неравно третиране в рамките на процедурата за назначаване на вътрешни/външни кандидати,

                           —

                           ограничена конкуренция,

                     и счита, че тези пропуски могат да намалят способността на агенциите да противодействат на евентуални твърдения за вземане на произволни решения относно назначаването на персонал; счита също така, че доколкото конкуренцията е ограничена, назначенията в резултат на подбора може да не представляват най-добрият възможен избор, както и че е възможно човешките и финансовите ресурси да се използват неефективно.

               13.

               Призовава за създаването на система за проверка сред агенциите за случаи на неправомерно поведение или лошо управление от страна на дадено лице в предишна агенция работодател, когато това лице подава заявление за работа в друга агенция.

               14.

               Призовава съответно агенциите да предприемат необходимите мерки за увеличаване на обективността и прозрачността на процедурите за набиране на персонал; във връзка с това счита, че инициативата на Frontex да се приемат правила за прилагане и вътрешни насоки за членовете на комисиите по подбор е важна практика, която трябва да бъде последвана от другите агенции; приветства по-специално инициативата на Frontex да се приеме политика за набиране на персонал, която да включва конкретни действия, като например:

                           —

                           спазване на срок при номинирането на членовете на комисията по подбор,

                           —

                           предварителна подготовка на въпросите за събеседването и съдържанието на писмения изпит,

                           —

                           анонимно оценяване на писмения изпит,

                           —

                           изготвяне на образци на отговори на въпросите за събеседванията и писмените изпити,

                           —

                           протокол, с който се документира всяко решение за набиране на персонал,

                           —

                           специализиран електронен инструмент за улесняване на набирането и подбора на персонал,

                     и подчертава необходимостта от стриктно прилагане на тази политика, както и да се докаже, че тя дава резултати.

      Изпълнение на плановете за набиране на персонал

               15.

               Отбелязва, че плановете за набиране на персонал на агенциите често не се изпълняват напълно и отбелязва липса на съгласуваност между прогнозите в областта на бюджета и персонала, което може да повлияе на становището на заинтересованите страни относно начина, по който агенциите използват своя персонал; насърчава институциите на Съюза да продължат да проучват възможности за опростяване на процедурите за наемане на персонал; съответно призовава агенциите да положат повече усилия за прилагането и мониторинга на планирането на набирането на персонал; насърчава също агенциите да предвидят в своите работни програми и годишни отчети за дейността допълнителна информация относно разпределението и използването на своите човешки ресурси, както и описание на въздействието върху наличния персонал при определянето на целите на агенциите; призовава Комисията да направи оценка на потребностите от персонал в агенциите, да сравни действителните в момента равнища на персонала с бюджетните прогнози, да направи заключение дали прогнозите надвишават потребностите и капацитета на агенциите и да представи на Парламента общ преглед по този въпрос.

               16.

               Отбелязва факта, че всяка година служители, включително директори, преминават на нови длъжности в други агенции; призовава Комисията да предостави на Парламента преглед на всички служители, които са сменили работното си място от една агенция в друга, считано от 2008 г.

               17.

               Изисква от Комисията да предостави информация за съществуването и прилагането на разпоредби по отношение на съответните функции и задължения на длъжностните лица, предвидени в член 16 от Правилника за длъжностните лица на Европейския съюз (6) (т.нар. „период за размисъл“) във всички агенции.

      Срочно наети служители

               18.

               Призовава агенциите да гарантират, че на срочно наетите служители не се възлагат задачи, свързани с чувствителни данни, като се има предвид, че срочно наети служители се наемат, като се спазват ограниченията в щатното разписание; изразява съжаление поради факта, че в някои случаи агенциите наемат такъв персонал за осъществяване на задачи, свързани с чувствителни данни или с достъп до чувствителна информация; желае да подчертае рисковете от потенциални нарушения на сигурността, свързани с достъпа на срочно наетите служители до чувствителна информация или незапознатостта на тези служители с процедурата, която трябва да се следва.

      Конфликт на интереси

               19.

               Припомня на агенциите, че е важно да се гарантира изцяло независимостта на техните служители и експерти; насърчава по-специално агенциите внимателно да документират и оценяват контрола, който осъществяват в тази област; подчертава всъщност, че доброто име на агенцията може да бъде засегнато в случаи, когато се поставя под въпрос поради конфликти на интереси.

               20.

               Призовава Комисията да представи на Парламента подробен преглед на критериите, прилагани с цел да се гарантира независимостта на наетия персонал, по-специално предвид евентуални конфликти на интереси, и да прилага възпиращи санкции при установяването на нередност.

               21.

               Призовава Сметната палата да предприеме подробен анализ на подхода на агенциите за управление на случаите, когато съществуват потенциални конфликти на интереси.

         III.   ОБЩИ ПРЕДИЗВИКАТЕЛСТВА В ОБЛАСТТА НА СИСТЕМИТЕ ЗА ВЪТРЕШЕН КОНТРОЛ

               22.

               Насърчава агенциите да подобрят още повече своите системи за вътрешен контрол, за да подкрепят годишните декларации за достоверност на своите директори; подчертава също така, че е от значение за всяка агенция ефективно да установи функция по управление на риска за регистрация на рисковете и създаване на планове за действия за смекчаването им.

      Обобщения на докладите за вътрешния одит

               23.

               Настоятелно призовава директора на всяка агенция да изпълнява изцяло своето задължение да включа в доклада, обобщаващ докладите на службата за вътрешен одит до органа по освобождаване от отговорност:

                           —

                           броя и вида на вътрешните одити, изпълнени от службата за вътрешен одит,

                           —

                           всички препоръки (включително тези, които биха могли евентуално да бъдат отхвърлени от агенцията), както и

                           —

                           всички действия, предприети вследствие на препоръките,

                     във връзка с това приветства инициативата на Frontex за насърчаване на хармонизирана структура за препращане на тези обобщения до органа по освобождаване от отговорност от всички агенции.

               24.

               Отбелязва все пак факта, че някои агенции са представили на доброволна основа одитните доклади на службата за вътрешен одит на органа по освобождаване от отговорност; счита, че това следва да бъде обичайната практика, и очаква всички други агенции на Съюза да последват тази практика, като същевременно потвърждава, че органът по освобождаване от отговорност ще гарантира поверителността на докладите.

      Роля на службата за вътрешен одит

               25.

               Счита, че ролята на службата за вътрешен одит като вътрешен одитор на децентрализираните агенции е от първостепенно значение; подчертава по-специално, че службата за вътрешен одит издава независими становища относно качеството на системите за управление и контрол и дава препоръки за подобряване на условията за изпълнение на дейностите и насърчаване на доброто финансово управление на агенциите.

               26.

               Призовава съответно управителните съвети на агенциите надлежно да вземат под внимание препоръките на службата за вътрешен одит с оглед на бързото отстраняване на установените недостатъци.

               27.

               Приветства факта, че в съответствие с член 86, параграф 4 от Финансовия регламент агенциите изпращат на Парламента кратък отчет относно констатациите на службата за вътрешен одит; отново посочва, че изготвените от службата за вътрешен одит доклади са вътрешни, а не публични документи; отбелязва също така, че това се отнася и за специфичните годишни доклади за агенциите и другите органи; приветства всяка форма на сътрудничество от страна на агенциите за предоставянето на тези доклади при конкретно и обосновано искане от страна на Парламента; настоятелно призовава междуинституционалната работна група за агенциите да анализира пропуските в законодателството по отношение на докладите на службата за вътрешен одит за агенциите и да предложи решение.

               28.

               Решително насърчава Сметната палата да включи в своите годишни доклади относно агенциите позоваване на заключенията от одитите на службата за вътрешен одит, както и оценка на изпълнението на препоръките на службата за вътрешен одит от страна на агенциите.

               29.

               Би желал също да подчертае важната роля на службата за вътрешен одит при извършването на одити на изпълнението на агенциите; изразява съжаление обаче, че органът по освобождаване от отговорност не е задължително информиран за констатациите от тези одити в резултат на пропуски в законодателството относно агенциите, посочени в параграф 27.

      Роля на структурата за вътрешен одит

               30.

               Настоятелно призовава агенциите да създадат структура за вътрешен одит, която да съдейства на директорите на агенциите и да им предоставя консултации във връзка с управлението на вътрешния контрол, както и да извършва оценки на риска и вътрешни одити.

               31.

               Приветства също инициативата на Агенцията на Общността за контрол на рибарството и Европейската агенция за морска безопасност, които изградиха съвместна структура за вътрешен одит; счита, че тази инициатива представлява важна практика, която трябва да бъде последвана и от други агенции.

               32.

               В допълнение приветства и насърчава дейността на службата за вътрешен контрол за председателство на мрежата „Audinet“ за агенциите, която провежда заседания два-три пъти годишно, с цел да се координира работата на структурите за вътрешен одит, както и за обмен на опит в областта на одитния подход, методология и най-добри практики.

      Пилотен одит на етичната рамка

               33.

               Поздравява Европейския център за развитие на професионалното обучение (Cedefop) като първата агенция, която доброволно извърши пилотен одит на етичната рамка през 2009 г.; насърчава Cedefop да сподели тази инициатива с другите агенции.

         IV.   ДЕКЛАРАЦИЯ ЗА ДОСТОВЕРНОСТ И ГОДИШЕН ОТЧЕТ ЗА ДЕЙНОСТТА

      Декларация за достоверност

               34.

               Насърчава агенциите да публикуват декларациите за достоверност на своите директори на своите уебсайтове и да ги включат в приложение към своите годишни отчети за дейността, потвърждавайки, че информацията, съдържаща се в годишните отчети за дейността, дава вярна и справедлива представа, освен ако не е посочено друго в резервите, свързани с определени области, за приходите и разходите.

               35.

               Подчертава задължението на директорите на агенциите да съобщават за резервите в своите декларации за достоверност винаги когато Сметната палата или службата за вътрешен одит на Комисията са посочили съществени проблеми, т.е. критични одиторски препоръки за установени слабости и в случай на превишаване на прага на същественост.

      Годишни отчети за дейността

               36.

               Насърчава агенциите да стандартизират структурата на своите годишни отчети за дейността в съответствие с формата, използван от генералните дирекции на Комисията (ГД), и съответно чрез включване на изпълнените дейности, предизвикателствата в областта на управлението, констатациите от вътрешния одит и подобренията в областта на човешките ресурси през въпросната финансова година; във връзка с това поздравява Европейската агенция за околната среда (ЕАОС), че вече е разработила собствен годишен отчет за дейността в съответствие с посочената по-горе структура и счита, че това е най-добра практика, която другите агенции трябва да последват.

               37.

               В допълнение поздравява Европейския център за профилактика и контрол върху заболяванията и отново Европейската агенция за околната среда (ЕАОС), че са използвали в своите годишни отчети за дейността лесни за разчитане таблици/графики, обобщаващи основните резултати от изпълнението; счита това за много похвална практика, която другите агенции следва да последват.

               38.

               Насърчава Сметната палата да включва обща оценка на всеки годишен отчет за дейността в своите специфични годишни доклади относно агенциите, както прави в своя годишен доклад за Комисията, когато проверява годишните отчети за дейността на различните ГД на Комисията.

         V.   УПРАВЛЕНИЕ НА АГЕНЦИИТЕ

      Управителните съвети на агенциите

               39.

               Отбелязва, че широкият състав на управителните съвети на някои агенции и голямото текучество на техните членове могат да ги превърнат в неефективен орган за вземане на решения; съответно призовава междуинституционалната работна група за агенциите да потърси решение на този въпрос; предлага също да бъде разгледана възможността за обединяване на управителните съвети на агенциите, работещи в свързани области, с цел намаляване на разходите за заседания.

               40.

               В допълнение приканва директорите на агенциите да предприемат стъпки за укрепване на ролята на съответните управителни съвети, като своевременно подложат на обсъждане стратегически въпроси/приоритети, така че да бъдат взети стратегически решения.

               41.

               Призовава управителните съвети на агенциите да постигнат максимално сближаване между планирането на задачите и на ресурсите (както финансови, така и човешки) чрез подобряване на своето бюджетиране и управление по дейности (ABB/ABM).

      Роля на Комисията

               42.

               Изразява удовлетворение от успешната втора година от дейността на Европейската агенция по химикалите (ECHA), като Комисията (ГД „Предприятия и промишленост“) отговаряше за бюджетното управление на ECHA през 2007 г.; подчертава по-специално, че гладкото и доста бързо установяване на ECHA е резултат главно на ефективната помощ, предоставена от партниращата на агенцията генерална дирекция, обмена на опит с други сродни агенции и предоставянето на силна подкрепа от страната домакин; счита съответно, че тази най-добра практика може да бъде последвана от Комисията при откриването на нови агенции.

               43.

               Отбелязва, че междуинституционална работна група за агенциите констатира, че около 30 % от ресурсите на агенциите се използват за административна дейност; приканва Комисията да увеличи своите усилия за предоставяне на необходимата административна помощ на относително малките агенции, и по-специално на новосъздадените агенции, както и да гарантира, че всички агенции работят ефикасно.

      Дисциплинарни процедури

               44.

               Припомня отново, че в своите резолюции за освобождаване от отговорност за финансовата 2006, 2007 и 2008 година Парламентът призовава агенциите да обмислят създаването на свой междуинституционален дисциплинарен съвет; отбелязва, че все още съществуват трудности за осъществяването на този проект, по-специално във връзка с проблеми с набирането на служители със съответната професионална степен, които да бъдат включени в състава на съвета; при все това приканва агенцията, която координира мрежата на агенциите, да изгради мрежа на служителите, които притежават необходимата професионална степен за работа в дисциплинарния съвет.

         VI.   ИЗПЪЛНЕНИЕ

               45.

               Счита инициативата на Евроюст да включи ключови показатели за изпълнението (КПИ) в своите планове за 2010 г. като най-добра практика за другите агенции; в допълнение насърчава агенциите да установят ефективна връзка между КПИ и своите цели, бюджет и годишна работна програма; счита в действителност, че тази практика ще даде възможност на заинтересованите страни да оценяват по-добре работата на агенциите; насърчава другите агенции да включат КПИ в своите годишни работни програми.

               46.

               Отбелязва, че изпълнението и ефективността не се измерват по стандартизиран начин; призовава междуинституционалната работна група за агенциите да разгледа този въпрос.

               47.

               Отбелязва, че агенциите, които включват КПИ, основно се базират на свързаните с процедурите и процесите аспекти на изпълнението, а не на действителните резултати; насърчава агенциите да формулират ориентирани към резултатите КПИ и призовава междуинституционалната работна група за агенциите да разгледа този въпрос.

      Многогодишна работна програма

               48.

               Настоятелно призовава всяка агенция да разработи многогодишна работна програма в съответствие с многогодишната стратегия на Съюза за сектора, в който съответната агенцията осъществява дейност; подчертава значението на многогодишната работна програма, за да може една агенция да организира по-добре своята дейност, да осигури задълбочена оценка на свързания с дейността риск, да изгради ефективни организационни механизми за изпълнение на своята стратегия и да постигне своите цели.

      Годишна работна програма

               49.

               Настоятелно призовава агенциите да подобрят връзката между своя бюджет и своята годишна работна програма; признава всъщност, че често Сметната палата установява недостатъчно строги процедури за изготвяне на бюджета, което е довело до значителен брой бюджетни трансфери, засягащи голяма част от бюджетните редове.

               50.

               Приветства намерението на Cedefop и ECHA да предоставят диаграми на Гант за ключовите оперативни дейности; припомня на агенциите, че тези диаграми посочват в сбита форма времето, отделено от всеки член на персонала за работа по даден проект, и насърчават подход, насочен към постигане на резултати.

      Процедури за обратна връзка

               51.

               Приканва агенциите да насочат в по-голяма степен своето внимание към своите клиенти и да подобрят процедурите за обратна връзка, както и да използват напълно резултатите от своите оценки във връзка с това; поздравява по-специално ECHA за проведеното през 2009 г. проучване на заинтересованите страни и за повишения брой дейности за подпомагане на промишлеността (като предлага например телефонни консултации за водещи регистранти, работни семинари, срещи и публични консултации).

               52.

               Приветства инициативата на Еврофонд, който извърши втора последваща оценка на своята работна програма за периода 2005—2008 г.; счита, че това е ценна инициатива и за другите агенции като средство за справяне с предизвикателствата, пред които са изправени те.

               53.

               В допълнение счита, че е от първостепенно значение агенциите да продължат да развиват своята система за контрол на изпълнението, за да се гарантира наблюдение на резултатите от тяхното изпълнение, като насърчава агенциите да ги посочват в годишните си планове за дейността.

               54.

               В допълнение насърчава агенциите да докладват редовно за КПИ.

      Таблица, приложена към доклада на Сметната палата

               55.

               Поздравява Европейски център за мониторинг на наркотици и наркомании (ЕЦМНН), Центъра за преводи за органите на Европейския съюз (CdT) и Европейския орган за безопасност на храните (ЕОБХ) за това, че са представили под формата на таблица, приложена към специфичните годишни доклади на Сметната палата за 2009 г., съпоставка между операциите, изпълнени през 2008 и 2009 г., с цел да се даде възможност на органа по освобождаване от отговорност да направи по-добра оценка на резултатите от тяхната дейност през две последователни години.

         VII.   РАЗМИСЪЛ ОТНОСНО АГЕНЦИИТЕ: ЕДИН ОБЩ ПОДХОД

               56.

               Приветства работата по създаването на междуинституционална работна група за агенциите, чиято задача е да прави преглед на ролята и мястото на децентрализираните агенции в институционалния пейзаж на Съюза, създаването, структурата и функционирането на тези агенции, заедно с въпроси в областта на финансирането, бюджета, надзора и управлението; изисква от работната група да представи анализ и общи препоръки по отношение на ефективността на настоящите агенции и да предложи планове за цялостно подобряване на ефективността съобразно вида и броя на агенциите.

               57.

               Припомня, че общото изявление на междуинституционалната работна група за агенциите от март 2009 г. постави началото на „диалог за регулаторните агенции с цел оценка на съществуващото положение, по-специално на съгласуваността, ефективността, отчетността и прозрачността на тези агенции“ и че работната група ще „обърне внимание на редица ключови въпроси, представени от участващите институции, включително на ролята и мястото на агенциите в институционалния пейзаж на ЕС, създаването, структурата и функционирането на тези агенции, заедно с въпроси в областта на финансирането, бюджета, надзора и управлението“.

               58.

               Отбелязва, че в резолюцията от 5 май 2010 г. за освобождаване от отговорност във връзка с изпълнението на бюджета за финансовата 2008 година Парламентът посочи, че междуинституционалната работна група трябва да „разгледа възможността за сближаване и дори сливане на някои от тях“ и че „малките агенции срещат сериозни затруднения с постигането на ефективност“.

               59.

               Призовава за мораториум върху създаването на нови агенции най-малко докато се намери задоволително решение на въпросите, повдигнати в общото изявление на междуинституционалната работна група за агенциите и в резолюцията относно процедурата по освобождаване от отговорност във връзка с изпълнението на бюджета от 5 май 2010 г.

               60.

               Счита, че създаването на нови агенции, след като тези въпроси бъдат решени, следва да се разглежда с особено голямо внимание, за да се гарантира, че те са наистина необходими и че са икономически най-целесъобразното решение за постигането на определена политическа цел.

               61.

               Отново подчертава, че е важно да се разгледа възможността за сливане на някои агенции, така че те да могат да споделят административните и други разходи.

               62.

               Изисква от междуинституционалната работна група за агенциите да разгледа възможността за обединяване на някои от по-малките агенции, които може да не са подходящи за обикновено сливане, в същия град и дори евентуално в една и съща сграда, така че да могат да се възползват от общите централни ресурси, за да се намали тежестта на административните и други разходи.

               63.

               Приветства намерението на Сметната палата да публикува през есента на 2011 г. специален доклад относно сравнителния анализ на разходите за агенциите на Съюза.

               64.

               Отбелязва, че голям брой агенции, които работят в едни и същи области, извършват сходна дейност; припомня, че дублиращите се дейности пораждат ненужни допълнителни разходи.

               65.

               Припомня, че бюджетът на Съюза се основава на добро финансово управление, съгласно което разходите трябва да са целесъобразни, ефективни и ефикасни, а въпросът за ненужните разходи да се разглежда и решава подобаващо.

               66.

               По тази причина призовава Комисията да извърши оценка на всички агенции на Съюза за установяването на случаи на дублиране на дейности и ако такова дублиране бъде установено, да анализира възможностите за сливане между съответните агенции, като представи на Парламента доклад по този въпрос до 31 декември 2011 г.

         VIII.   ОБЩИ ЗАБЕЛЕЖКИ ОТНОСНО СЪЗДАВАНЕТО НА ВСЕ ПОВЕЧЕ СЪВМЕСТНИ ПРЕДПРИЯТИЯ (СП)

               67.

               Обръща внимание на рекордния брой СП през последните години; отбелязва по-специално, че тези органи са подчинени на същия рамков Финансов регламент като децентрализираните агенции, но все още не включват в своите финансови правила ясно позоваване на правомощията на службата за вътрешен одит като техен вътрешен одитор.

               68.

               Приветства все пак намерението на службата за вътрешен одит да поеме ролята на вътрешен одитор на СП, считано от финансовата 2011 година.

               69.

               Освен това счита, че предвид размера на бюджета и сложността на задачите на СП те следва да създадат одитен комитет, който да докладва пряко на техните управителни съвети.

               70.

               Възлага на своя председател да предаде настоящата резолюция на агенциите, предмет на процедурата по освобождаване от отговорност във връзка с изпълнението на бюджета, на Съвета, Комисията и Сметната палата.

      (1)  ОВ L 252, 25.9.2010 г., стр. 241.

      (2)  ОВ L 248, 16.9.2002 г., стр. 1.

      (3)  ОВ L 357, 31.12.2002 г., стр. 72.

      (4)  ОВ C 338, 14.12.2010 г.

      (5)  Приети текстове, P7_TA(2010)0176.

      (6)  ОВ L 56, 4.3.1968 г., стр. 1.


title: Решение (ОВППС) 2017/1426 на Съвета от 4 август 2017 година за актуализиране на списъка на лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС за прилагането на специални мерки за борба с тероризма, и за отмяна на Решение (ОВППС) 2017/154

text:
               5.8.2017

               BG

               Официален вестник на Европейския съюз

               L 204/95

         РЕШЕНИЕ (ОВППС) 2017/1426 НА СЪВЕТА
   от 4 август 2017 година
   за актуализиране на списъка на лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС за прилагането на специални мерки за борба с тероризма, и за отмяна на Решение (ОВППС) 2017/154
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 27 декември 2001 г. Съветът прие Обща позиция 2001/931/ОВППС (1).

               (2)

               На 27 януари 2017 г. Съветът прие Решение (ОВППС) 2017/154 (2) за актуализиране на списъка на лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС (наричан по-долу „списъкът“).

               (3)

               В съответствие с член 1, параграф 6 от Обща позиция 2001/931/ОВППС е необходим редовен преглед на имената на лицата, групите и образуванията в списъка, за да се гарантира, че има основания те да продължат да бъдат включени в него.

               (4)

               В настоящото решение се излагат резултатите от извършения от Съвета преглед на лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС.

               (5)

               Съветът се увери, че компетентните органи, посочени в член 1, параграф 4 от Обща позиция 2001/931/ОВППС, са взели решения по отношение на всички лица, групи и образувания в списъка, които са участвали в терористични действия по смисъла на член 1, параграфи 2 и 3 от Обща позиция 2001/931/ОВППС. Съветът стигна също така до заключението, че за лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС, следва да продължат да се прилагат специалните ограничителни мерки, предвидени в нея.

               (6)

               Списъкът следва да бъде съответно актуализиран и Решение (ОВППС) 2017/154 следва да бъде отменено,

         ПРИЕ НАСТОЯЩОТО РЕШЕНИЕ:
   Член 1
   Списъкът на лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС, се съдържа в приложението към настоящото решение.
   Член 2
   Решение (ОВППС) 2017/154 се отменя.
   Член 3
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 4 август 2017 година.

            За Съвета

            Председател

         M. MAASIKAS

      (1)  Обща позиция 2001/931/ ОВППС на Съвета от 27 декември 2001 г. за прилагането на специални мерки за борба с тероризма (ОВ L 344, 28.12.2001 г., стр. 93).

      (2)  Решение (ОВППС) 2017/154 на Съвета от 27 януари 2017 г. за актуализиране на списъка на лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС за прилагането на специални мерки за борба с тероризма, и за отмяна на Решение (ОВППС) 2016/1136 (ОВ L 23, 28.1.2017 г., стр. 21).

      ПРИЛОЖЕНИЕ
      Списък на лицата, групите и образуванията, посочени в член 1
      I.   ЛИЦА

                  1.

                  ABDOLLAHI Hamed (известен също като Mustafa Abdullahi), роден на 11 август 1960 г. в Иран. Паспорт № D9004878.

                  2.

                  AL-NASSER, Abdelkarim Hussein Mohamed, роден в Al Ihsa (Саудитска Арабия), гражданин на Саудитска Арабия.

                  3.

                  AL YACOUB, Ibrahim Salih Mohammed, роден на 16.10.1966 г. в Tarut (Саудитска Арабия), гражданин на Саудитска Арабия.

                  4.

                  ARBABSIAR Manssor (известен също като Mansour Arbabsiar), роден на 6 или 15 март 1955 г. в Иран. Ирански и американски гражданин. Паспорт № C2002515 (Иран); паспорт № 477845448 (САЩ). № на национален документ за самоличност: 07442833, срок на валидност: 15.3.2016 г. (свидетелство за управление на МПС от САЩ).

                  5.

                  BOUYERI, Mohammed (известен също като Abu ZUBAIR, като SOBIAR и като Abu ZOUBAIR), роден на 8.3.1978 г. в Амстердам (Нидерландия).

                  6.

                  EL HAJJ, Hassan Hassan, роден на 22.3.1988 г. в Zaghdraiya, Sidon, Ливан, канадски гражданин. Паспорт № JX446643 (Канада).

                  7.

                  IZZ-AL-DIN, Hasan (известен също като GARBAYA, Ahmed; известен също като SA-ID; известен също като SALWWAN, Samir), роден през 1963 г. в Ливан, гражданин на Ливан.

                  8.

                  MELIAD, Farah, роден на 5.11.1980 г. в Сидни (Австралия), австралийски гражданин. Паспорт № M2719127 (Австралия).

                  9.

                  MOHAMMED, Khalid Shaikh (известен също като ALI, Salem, като BIN KHALID, Fahd Bin Adballah, като HENIN, Ashraf Refaat Nabith и като WADOOD, Khalid Adbul), роден на 14.4.1965 г. или на 1.3.1964 г. в Пакистан. Паспорт № 488555.

                  10.

                  ȘANLI, Dalokay (известен също като Sinan), роден на 13.10.1976 г. в Pülümür (Турция).

                  11.

                  SHAHLAI Abdul Reza (известен също като Abdol Reza Shala'i, като Abd-al Reza Shalai, като Abdorreza Shahlai, като Abdolreza Shahla'i, като Abdul-Reza Shahlaee, като Hajj Yusef, като Haji Yusif, като Hajji Yasir, като Hajji Yusif и като Yusuf Abu-al-Karkh), роден около 1957 г. в Иран. Адреси: 1) Kermanshah, Иран, 2) военна база Mehran, провинция Ilam, Иран.

                  12.

                  SHAKURI, Ali Gholam, роден около 1965 г. в Техеран, Иран.

                  13.

                  SOLEIMANI Qasem (известен също като Ghasem Soleymani, като Qasmi Sulayman, като Qasem Soleymani, като Qasem Solaimani, като Qasem Salimani, като Qasem Solemani, като Qasem Sulaimani, като Qasem Sulemani), роден на 11.3.1957 г. в Иран. Ирански гражданин. Паспорт № 008827 (ирански, дипломатически), издаден през 1999 г. Звание: генерал-майор.

            II.   ГРУПИ И ОБРАЗУВАНИЯ

                  1.

                  „Abu Nidal Organisation“ — „ANO“ (Организация „Абу Нидал“) (известна също като „Fatah Revolutionary Council“ („Революционен съвет на Фатах“), като „Arab Revolutionary Brigades“ („Арабски революционни бригади“), като „Black September“ („Черен септември“) и като „Revolutionary Organisation of Socialist Muslims“ („Революционна организация на мюсюлманите социалисти“).

                  2.

                  „Aqsa Martyrs' Brigade“ („Бригади на мъчениците от Ал-Акса“).

                  3.

                  „Al-Aqsa e.V.“ (Сдружение „Ал-Акса“).

                  4.

                  „Babbar Khalsa“ („Бабар Калса“).

                  5.

                  „Communist Party of the Philippines“ („Комунистическа партия на Филипините“), включително „New People's Army“ — „NPA“, Philippines („Нова народна армия — Филипини“).

                  6.

                  „Gama'a al-Islamiyya“ („Джамаа Ислямия“) (известна също като „Al-Gama'a al-Islamiyya“) („Ислямска общност“ — „IG“).

                  7.

                  „İslami Büyük Doğu Akıncılar Cephesi“ — „IBDA-C“ („Фронт на великите ислямски източни воини“).

                  8.

                  „Hamas“ („Хамас“), включително „Hamas-Izz al-Din al-Qassem“.

                  9.

                  „Hizballah Military Wing“ (Военно крило на ливанската „Хизбула“) (известно също като „Hezbollah Military Wing“, като „Hizbullah Military Wing“, като „Hizbollah Military Wing“, като „Hezballah Military Wing“, като „Hisbollah Military Wing“, като „Hizbu'llah Military Wing“, като „Hizb Allah Military Wing“ и като „Jihad Council“, както и всички единици, които му докладват, включително Организацията за външна сигурност).

                  10.

                  „Hizbul Mujahideen“ — „HM“ („Муджахидини на Хизбула“).

                  11.

                  „Khalistan Zindabad Force“ — „KZF“ („Силата на Калистан Зиндабад“).

                  12.

                  „Kurdistan Workers' Party“ — „PKK“ („Кюрдска работническа партия“) (известна също като „KADEK“ и като „KONGRA-GEL“).

                  13.

                  „Liberation Tigers of Tamil Eelam“ — „LTTE“ („Тигри за освобождение на Тамил Илам“).

                  14.

                  „Ejército de Liberación Nacional“ („Национална армия за освобождение“).

                  15.

                  „Palestinian Islamic Jihad“ — „PIJ“ („Палестински ислямски джихад“).

                  16.

                  „Popular Front for the Liberation of Palestine“ — „PFLP“ („Народен фронт за освобождение на Палестина“).

                  17.

                  „Popular Front for the Liberation of Palestine — General Command“ („Народен фронт за освобождение на Палестина — Главно командване“) (известен също като „PFLP — General Command“).

                  18.

                  „Fuerzas armadas revolucionarias de Colombia“ — „FARC“ („Революционни въоръжени сили на Колумбия“).

                  19.

                  „Devrimci Halk Kurtuluș Partisi-Cephesi“ — „DHKP/C“ (известна също като „Devrimci Sol“ („Революционна левица“) и като „Dev Sol“) („Революционна армия/фронт/партия за народно освобождение“).

                  20.

                  „Sendero Luminoso“ — „SL“ („Сияйната пътека“).

                  21.

                  „Teyrbazen Azadiya Kurdistan“ — „TAK“ (известна също като „Kurdistan Freedom Falcons“ („Соколи за свободата на Кюрдистан“) и като „Kurdistan Freedom Hawks“ („Ястреби за свободата на Кюрдистан“).


title: 2009/328/ЕО: Решение на Европейската централна банка от 19 март 2009 година за изменение на Решение ЕЦБ/2004/2 от 19 февруари 2004 г. за приемане на Процедурния правилник на Европейската централна банка (ЕЦБ/2009/5)

text:
               18.4.2009

               BG

               Официален вестник на Европейския съюз

               L 100/10

      РЕШЕНИЕ НА ЕВРОПЕЙСКАТА ЦЕНТРАЛНА БАНКА

   от 19 март 2009 година
   за изменение на Решение ЕЦБ/2004/2 от 19 февруари 2004 г. за приемане на Процедурния правилник на Европейската централна банка
   (ЕЦБ/2009/5)
   (2009/328/ЕО)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Устава на Европейската система на централните банки и на Европейската централна банка (наричан по-долу „Устава на ЕСЦБ“), и по-специално членове 10.2 и 12.3 от него,
   като има предвид, че:

               (1)

               С приемането на еврото от Словакия броят на членовете на Управителния съвет на Европейската централна банка надхвърли 21. Съгласно член 10.2 от Устава на ЕСЦБ считано от датата, на която броят на членовете на Управителния съвет надхвърли 21, всеки член на Изпълнителния съвет ще разполага с един глас, а броят на управителите с право на глас ще бъде 15. В посочения член се определят също и правилата за ротация на правата на глас. Съгласно член 10.2, шесто тире Управителният съвет може да реши с мнозинство от две трети от всички свои членове да отложи началото на ротационната система до датата, когато броят на управителите надхвърли 18 души. През декември 2008 г. Управителният съвет реши да отложи началото на ротационната система до тази дата (1).

               (2)

               Съгласно член 10.2, шесто тире от Устава на ЕСЦБ Управителният съвет приема с мнозинство от две трети от всички свои членове всички необходими мерки за прилагане на ротационната система. Тези мерки включват: i) степента на ротация: броят на управителите, губещи или получаващи право на глас едновременно; ii) периода на ротация: продължителността на периода, през който съставът на гласуващите управители не се променя; iii) начина на подредба на управителите в техните групи; и iv) преминаването от система от две към система от три групи. Управителният съвет реши да предприеме такива мерки, които налагат изменение на Решение ЕЦБ/2004/2 от 19 февруари 2004 г. за приемане на Процедурния правилник на Европейската централна банка (2) и които са приложими от датата, на която броят на управителите надхвърли 18.

               (3)

               Прилагането на ротационната система спазва принципите на еднакво третиране на управителите, прозрачност и опростеност,

         РЕШИ:
   Член 1
   Изменения на Процедурния правилник на Европейската централна банка
   Решение ЕЦБ/2004/2 се изменя, както следва:

               1.

               Създава се следният член 3а:
               „Член 3а
               Ротационна система
               1.   Управителите се разпределят в групи, както е посочено в член 10.2, първо и второ тире от Устава.
               2.   Управителите се подреждат във всяка група, следвайки правилата на ЕС, в съответствие със списъка на техните национални централни банки, който следва азбучния ред на имената на държавите-членки на националните езици. Ротацията на правата на глас във всяка група следва този ред. Ротацията започва от произволно място в списъка.
               3.   Правата на глас във всяка група се разпределят на ротационен принцип ежемесечно, започвайки от първия ден на първия месец от прилагането на ротационната система.
               4.   За първата група броят на правата на глас, които се разпределят на ротационен принцип през всеки едномесечен период, е един; за втората и третата група броят на правата на глас, които се разпределят на ротационен принцип през всеки едномесечен период, е равен на разликата между броя на управителите, разпределени в групата, и броя на правата на глас, определени за групата, минус две.
               5.   Когато съставът на групите е коригиран в съответствие с член 10.2, пето тире от Устава, ротацията на правата на глас във всяка група продължава да следва списъка, посочен в параграф 2. От датата, когато броят на управителите достигне 22, ротацията в третата група започва от произволно място в списъка. Управителният съвет може да реши да промени реда за ротация за втора и трета група, за да се избегне ситуация, при която определени управители са винаги без право на глас по едно и също време на годината.
               6.   ЕЦБ публикува предварително на своя уебсайт списък на членовете на Управителния съвет с право на глас.
               7.   Делът на държавата-членка на всяка национална централна банка в общия агрегиран баланс на парично-финансовите институции се изчислява на базата на средногодишните стойности на средните месечни данни за последната календарна година, за която има данни. Когато общият брутен национален продукт по пазарни цени е преразгледан в съответствие с член 29.3 от Устава или когато страна стане държава-членка и нейната национална централна банка стане част от Европейската система на централните банки, общият агрегиран баланс на парично-финансовите институции на държавите-членки, които са приели еврото, се преизчислява на базата на данните, отнасящи се за последната календарна година, за която има данни.“

               2.

               Първото изречение от член 4.1 се заменя със следното:
               „За провеждане на гласуване на Управителния съвет е необходим кворум от две трети от членовете с право на глас.“

               3.

               В член 4.7 се добавя следното изречение:
               „Решенията, които се вземат чрез писмена процедура, се одобряват от членовете на Управителния съвет с право на глас по време на одобряването.“

               4.

               Четвъртото изречение от член 5.1 се заменя със следното:
               „Точка от дневния ред може да отпадне по искане на най-малко трима от членовете на Управителния съвет с право на глас, ако свързаните с нея документи не са били изпратени навреме на членовете на Управителния съвет.“

               5.

               Член 5.2 се заменя със следния текст:
               „Протоколите от заседанията на Управителния съвет се одобряват на следващото заседание (или при необходимост по-рано — чрез писмена процедура) от членовете на Управителния съвет с право на глас по време на заседанието, за което се отнася протоколът, и се подписват от председателя.“

         Член 2
   Заключителна разпоредба
   Настоящото решение влиза в сила в деня, когато броят на управителите в Управителния съвет на ЕЦБ надхвърли 18.

      Съставено във Франкфурт на Майн на 19 март 2009 година.

            Председател на ЕЦБ

         Jean-Claude TRICHET

      (1)  Решение ЕЦБ/2008/29 от 18 декември 2008 г. за отлагане началото на ротационната система в Управителния съвет на Европейската централна банка (ОВ L 3, 7.1.2009 г., стр. 4).

      (2)  ОВ L 80, 18.3.2004 г., стр. 33.